Document ID: 32002D0352

Rådets beslutning
af 25. april 2002
om revision af Den Fælles Håndbog
(2002/352/EF)
RÅDET FOR DEN EUROPÆISKE UNION HAR -
under henvisning til Rådets forordning (EF) nr. 790/2001 af 24. april 2001 om at forbeholde Rådet gennemførelsesbeføjelserne vedrørende visse detailbestemmelser og konkrete procedurer i forbindelse med grænsekontrol og grænseovervågning(1),
under henvisning til Kongeriget Belgiens og Kongeriget Sveriges initiativ, og
ud fra følgende betragtninger:
(1) Det er nødvendigt at ophæve visse dele af Den Fælles Håndbog(2), der er overflødige med henblik på grænsekontrol, og at ændre visse andre dele i konsekvens heraf.
(2) Medlemsstaterne har meddelt Generalsekretariatet for Rådet, at visse bilag, der består af lister over faktuelle oplysninger, som skal gives i henhold til de nuværende regler, ikke længere er nødvendige i Den Fælles Håndbog.
(3) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som ikke er bindende for og ikke finder anvendelse i Danmark. Inden seks måneder efter at Rådet har truffet afgørelse om denne beslutning til udbygning af Schengen-reglerne efter bestemmelserne i afsnit IV i tredje del i traktaten om oprettelse af Det Europæiske Fællesskab, træffer Danmark afgørelse om, hvorvidt det vil gennemføre denne beslutning i sin nationale lovgivning, jf. artikel 5 i protokollen om Danmarks stilling.
(4) For så vidt angår Republikken Island og Kongeriget Norge udgør denne beslutning en udbygning af Schengen-reglerne, og den falder ind under artikel 1, litra A, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(3).
(5) I medfør af artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Det Forenede Kongerige og Irland ikke i vedtagelsen af denne beslutning, som derfor ikke er bindende for og ikke finder anvendelse i Det Forenede Kongerige og Irland -
VEDTAGET FØLGENDE BESLUTNING:
Artikel 1
1. Der foretages følgende ændringer i del I i Den Fælles Håndbog:
a) Punkt 1.2, andet punktum, affattes således: "Uautoriseret passage af de ydre grænser uden for grænseovergangsstederne og uden for åbningstiden medfører sanktioner som fastsat i den nationale lovgivning."
b) Punkt 1.3 affattes således: "Følgende personer kan undtagelsesvis passere de ydre grænser uden for de godkendte grænseovergangssteder og uden for åbningstiden:
- personer, som ifølge bilaterale aftaler om mindre grænsetrafik - i Italien kaldet 'mindre grænsetrafik' eller 'udflugtstrafik' - har sådanne tilladelser
- sømænd, der går i land, jf. punkt 6.5.2."
c) Punkt 1.3.1, sidste afsnit, ophæves.
d) Punkt 1.3.3 affattes således: "Undtagelser fra bestemmelserne i punkt 1.2 som led i mindre grænsetrafik - i Italien kaldet 'mindre grænsetrafik' eller 'udflugtstrafik' - tillades i overensstemmelse med de bilaterale aftaler, som medlemsstaterne har indgået med nabotredjelande."
2. Bilag 2 og 3 til Den Fælles Håndbog udgår.
Artikel 2
Denne beslutning anvendes fra den 1. juni 2002.
Artikel 3
Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.
Udfærdiget i Luxembourg, den 25. april 2002.

Labels: 10
3
11